Jónas Guðmundsson

Jónas Guðmundsson (11. júní 1898 – 4. júlí 1973) var íslenskur stjórnmálamaður, embættismaður og blaðaútgefandi. Hann var meðlimur í Alþýðuflokknum og sat á Alþingi fyrir flokkinn frá 1934 til 1937.

Jónas hætti að eigin sögn í Alþýðuflokknum árið 1942 vegna óánægju með að flokkurinn hefði ekki útilokað samstarf við kommúnista og hætti á svipuðum tíma virkri þátttöku í stjórnmálum. Hann hélt engu að síður áfram að gegna ýmsum ábyrgðarstöðum á vegum flokksins og í íslenskri stjórnsýslu, meðal annars sem skrifstofustjóri í félagsmálaráðuneytinu frá 1946 til 1953.

Jónas stóð árið 1951 fyrir því að Gjörðabækur öldunga Zíons, eitt af höfuðverkum alþjóðlegs Gyðingahaturs, var þýtt og gefið út á íslensku, undir titlinum Samsærisáætlunin mikla : siðareglur Zíonsöldunga. Ritið er falstexti sem á að vera samantekt á áætlunum samsærismanna úr röðum Gyðinga til að ná heimsyfirráðum. Jónas ritaði jafnframt formála og eftirmála að bókinni og birti valda kafla úr þýðingunni í tímariti sínu, Dagrenningu. Samtímamenn Jónasar gagnrýndu útgáfu verksins og bentu á að sýnt hefði verið fram á fyrir löngu að texti ritsins væri falsaður en Jónas hafnaði því að um væri að ræða fölsun og kvað bókina vera ósvikna samantekt sem hefði verið rituð á seinni hluta 18. aldar.

Tenglar
 Æviágrip Jónasar Guðmundssonar á vef Alþingis.

Tilvísanir

Flokkur:Íslenskir ritstjórar
Flokkur:Kjörnir Alþingismenn 1931-1940
Flokkur:Þingmenn Alþýðuflokksins